Aasvoëls, die natuur se Avbob | Netwerk24
Mense reageer ontsteld ná moord op swanger vrou
Suid-Afrikaners het hul skok en medelye uitgespreek ná die moord Saterdagaand op 'n swanger vrou op 'n plaas buite Weenen in KwaZulu-Natal.
Motief vir moord op sanger nog onbekend
Die motief vir die moord op die sanger Wynand Breedt is steeds onbekend. Daar word ook steeds na sy aanvallers gesoek, het die Wes-Kaapse polisie Sondagaand gesê.
SA vroue se 'Wolfie' nou 'n Wolf
Die Suid-Afrikaanse vroue-krieketspan se dramatiese halfeindstryd in die Wêreldbeker-toernooi teen Australië in Sydney spook steeds by die Proteas se Laura Wolvaardt.
KYK: SA skolespelers se vaart seëvier
Ons het verlede week 'n huldeblyk gedeel wat die tradisie van fisieke, klipharde Suid-Afrikaanse skolerugbyspelers beklemtoon.
Toetskrieket is terug – letsels en al
Internasionale krieket kom Woensdag in Southampton uit sy isolasie van 117 dae, maar die letsels van die Covid-19-pandemie sal steeds duidelik sigbaar wees.
Op die spoor van Bientang
Van Bientang het net die naam van 'n restaurant in Hermanus oorgebly: Bientang's Cave, asook 'n weggooi­opmerking: die laaste Strandloper.
Oorlog en menselewens
Met sy vyfde roman kruip die Vlaamse outeur Erwin Mortier onder die vel in van Helena, 'n byna 100-jarige vrou wat probeer om herinneringe in taal om te skakel.
Legendariese spelers help in Cheetah-wêreld met kospakkies
Van die grootste name in die Suid-Afrikaanse rugbybedryf het Sondag in die Cheetah-wêreld byeengekom om kospakkies vir hulpbehoewende gesinne te vul.
Egmont Sippel: Die Mustang as sekssimbool
Vir baie dekades, reken Egmont Sippel, het die Ford Mustang op beeld oorleef. Mustang V en VI het die legende in ere herstel. Maar dis die nuutste kuur wat 'n ware Mustang van Ford se topponie maak.
Aasvoëls, die natuur se Avbob
Deur Carla Lewis 14 September 2019 05:30
Vanuit 'n Westerse oogpunt gril mense maar vir aasvoëls. Ons is mos lugtig vir enige iets wat hand-aan-hand met die dood loop. Vir die Parsi-gemeenskap is aasvoëls so 'n bietjie soos Kharon, die bootman van die Styx-rivier, wat siele van die lewende ryk na die doderyk moet roei. Aasvoëls lewer egter die diens gratis en verniet, hulle gaan jou nie 'n obool vra wanneer jy by die poorte van die doderyk staan nie.
'n Kunstenaarsvoorstelling uit die vroeë 20ste eeu van die Parsi-toring van Stilte in die destydse Bombaai (vandag Mumbai).
Hoewel die afname van aas­voëls se bevolking wêreldwyd 'n ekologiese ramp is, bedreig dit ook 'n millennia-oue begrafnis­tradisie in hoe Parsi's hul geliefdes na die hiernamaals toe stuur.
Die Parsi-gemeenskap in Indië is die nasate van 'n groep Persiese volgelinge van die profeet Zoroaster. Hulle het sowat duisend jaar gelede na Indië migreer, nadat hulle deur Moslems in Persië (vandag Iran) vervolg is.
Hulle het 'n unieke manier om van hul dooies se oorskot ontslae te raak. Pleks daarvan om dit te begrawe of veras, word die lyke geplaas in 'n struktuur wat die "Toring van Stilte" genoem word. Hier is die menslike oorskot deur aasvoëls en ander roofvoëls soos kraaie en woue verorber.
Hoewel die ritueel – bekend as dokhmenashini – so ietwat makaber klink, is dit eintlik 'n baie praktiese oplossing. Die Zoroastriste glo wanneer jy 'n lyk begrawe of dit veras, jy die natuur besoedel – 'n groot taboe binne die Parsi-geloof. Die Parsi's glo ook wanneer die liggaam onderwerp word aan die dokhmenashini-ritueel, die aasvoëls help om die menslike siel 'n makliker oorgang van die tydelike na die ewige te gee. Deur jou oorskot as kos te bied vir die aasvoëls is 'n Parsi se finale daad van barmhartigheid.
Die omgewingsaktivis Gerhard Verdoorn het ook sy oorskot aan die aasvoëls van die Magaliesberge bemaak. In 'n onderhoud met Beeld vroeër vanjaar het hy gesê daar is 8,5 miljard mense op aarde en nie plek om almal te begrawe nie. Sogenaamde "sky burials" kan die probleem oplos.
Vir millenniums het die Parsi's hul geliefdes se oorskot in die Torings van Stilte gelos. As jy al gesien het hoe 'n swerm witrugaasvoëls en swartaasvoëls tjoef-tjaf met 'n buffelkarkas klaarspeel, is 'n mens se lyk eintlik maar 'n hors d'oeuvre voor die hoofmaaltyd. Dit was 'n praktiese omgewingsvriendelike oplossing, totdat 99% van die Indiese witrug­aasvoëls in minder as 'n dekade uitgesterf het, die grootste afname van 'n voëlspesie se bevolking in die mens se geskiedenis.
Ekoloë het kopgekrap, totdat hulle agtergekom het Diclofenac – 'n anti-inflammatoriese middel wat beesboere as pynstiller gebruik – lei tot nierversaking by aasvoëls. Die middel is in 2006 in Indië verban, maar nie voordat die Indiese witrugaasvoël-bevolking op die randjie van uitsterwing gewankel het nie.
In Mumbai het plaagdiere soos rotte en peste se getalle nie net vermenigvuldig nie, die lyke van Parsi's het ook begin ophoop by Malabar Hill – die Mumbaaise spogbuurt waar die meerderheid van Indië se Parsi-bevolking woon – se Toring van Stilte.
"Die kraaie en woue pik net aan die lyke, maar hulle doen nie veel anders nie," het Dinshaw Tamboly, 'n voormalige trustee van Mumbai se Bombay Parsi Punchayet, een van Mumbai se bekendste Parsi-organisasies, aan AFP gesê.
'n Swerm aasvoëls kon in enkele ure klaarspeel met 'n lyk. Nou neem dit maande en menslike oorskot wat in die tropiese hitte lê en stadig ontbind is vir niemand aangenaam nie. Mense het begin kla oor die reuk en vir die familielede van die afgestorwenes was dit ongelooflik traumaties.
Die Parsi's krap kop oor metodes om hul millennium-oue tradisie te behou. 'n Teelprogram vir die aasvoëls was onsuksesvol. Plan B was om sonkonsentrators binne die torings te installeer, panele wat help om die lyke vinniger af te breek deur sonstrale op die lyke te fokus. Dit vind wel nie binne 'n halfuur plaas nie, die tyd wat dit sou neem vir 'n honger swerm aasvoëls om 'n lyk te verorber, maar dit gehoorsaam darem steeds een van die Parsi's se belangrikste gebooie, om nie leed aan die natuur te doen nie.